AlexejDobrolubov/national_council_slovak_2010 huggingface dataset:
22. schôdza NR SR - 9.deň - B. popoludni
Dátum: 2024-11-05
Poslanec: Plaváková, Lucia (PS)
Druh vystúpenia: Vystúpenie

66. Kolegyne a kolegovia, dnes sme už o výrokoch poslanca Huliaka v tomto pléne hovorili v súvislosti s návrhom na jeho odvolanie z funkcie predsedu výboru. Tu máme návrh, uznesenie, ktoré je naozaj tým najminimálnejším základom, ktorý by malo byť schopné toto plénum schváliť. Jeho predmetom je odsúdenie výrokov poslanca Huliaka a výzva k ospravedlneniu. Ja naozaj si neviem predstaviť už to odôvodnenie, prečo by to koaliční poslanci a poslankyne nepodporili, keď mi sami tieto ospravedlnenia chodili adresovať, a je to naozaj smutné, že vôbec o tomto musíme aj v tomto pléne diskutovať. A to už nechcem ani naťahovať, pretože už sme tu o tom dnes hovorili, a naozaj sa v tom nijako nevyžívam ani ma to vôbec nebaví, ani vlastne to nie je príjemné, takže by som to len ukončila slovami, že by som vás chcela naozaj vyzvať, aby ste toto uznesenie podporili, ako ten najminimálnejší krok, ktorý môžete spraviť vo vzťahu k tým hrôzostrašným výrokom Rudolfa Huliaka, ktoré, ktoré vyslovil na moju adresu. Ďakujem veľmi pekne.
22. schôdza NR SR - 9.deň - B. popoludni
Dátum: 2024-11-05
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

58. Ďakujem veľmi pekne za slovo. A to bola celkom dobrá poznámka, že prečo sú teda len traja predsedajúci, a možno aj pán Gašpar by do toho mohol vstúpiť, pretože neviem, či tiež mu vyhovuje, že sa striedajú na tomto poste len traja, a možno by sa mohol zasadiť o to, aby sme konečne mali teda riadne zvoleného predsedu Národnej rady. Martina, ty si spomínala ministra vnútra. Áno, ja som zachytila, že dokonca teda sa aj toto meno zmieňuje vo vzťahu k funkcii predsedu parlamentu, a je nám všetkým asi zjavné, že teda minister vnútra svoj rezort veľmi nezvláda, a teda namiesto toho, aby sa venoval bezpečnosti detí na školách, tak sa venuje natáčaniu videí a šikanuje deti. Ja len pevne verím, že ak by sa náhodou stal teda predsedom parlamentu, tak že nebude mať viac času práve na tieto aktivity, ktoré sú teda mimoriadne škodlivé. Tak toľko k tomu. Ďakujem.
22. schôdza NR SR - 9.deň - A. dopoludnia
Dátum: 2024-11-05
Poslanec: Plaváková, Lucia (PS)
Druh vystúpenia: Vystúpenie v rozprave

106. Ďakujem veľmi pekne za slovo, pán predsedajúci. Kolegovia a kolegyne, nerada zdržujem, viem, že teraz vlastne ste... (Reakcia z pléna.) V pohode, super, som rada, že ste pripravení si ma aspoň vypočuť. Máme tu totižto taký problém s týmto zákonom, už tu boli upozornenia aj na procesné pochybenia, ale ja budem hovoriť o vecnom obsahu. Ja som sa snažila predkladateľa Adama Lučanského na to opakovane upozorniť. Prostredníctvom pozmeňujúceho návrhu na ústavnoprávnom výbore bola do pôvodnej novely zavedená možnosť pre žiadateľa podať námietky voči vyčíslenej úhrade za mimoriadne rozsiahle vyhľadávanie informácií, konkrétne v nasledujúcom znení: „Žiadateľ môže proti vyčísleniu úhrady podať námietku, o ktorej rozhodne odvolací orgán tak, že vyčíslenie úhrady potvrdí alebo zníži, ak povinná osoba nevyhovie námietke.“ Infozákon, ktorý teda týmto novelizujeme, však inštitút námietky nepozná a novela ho nijako neupravuje, to znamená, že nestanovuje základné procesné parametre, ako sú lehota na podanie námietky, subjekt, ktorému je potrebné námietku doručiť, lehota na rozhodnutie povinnej osoby v prípade autoremedúry či lehota na rozhodnutie nadriadenému orgánu v prípade nevyhovenia povinnou osobou. Novela tieto náležitosti upravuje takto: nič, nič, nič, nič. Inými slovami, neupravuje to, čo vo svete, v ktorom sa riadime právnymi normami, znamená, že táto novela nebude riadne vykonateľná. Nespĺňa ani základné požiadavky na jasnosť, určitosť a vymožiteľnosť práv. Novela zavádza situáciu, v ktorej povinná osoba prakticky nemusí o námietke rozhodnúť nikdy, a nič sa nestane, pretože nemá stanovenú žiadnu lehotu, to znamená, že sa žiadateľ (zaznievanie gongu) nemá ako efektívne brániť voči stanovenej úhrade. To teda len podčiarkuje všetky otázniky, ktoré s touto novelou súvisia, ústavnoprávneho charakteru. V porovnaní s tým česká úprava, na ktorú sa predkladateľ opakovane odvoláva, upravuje lehoty presne. Na podanie sťažnosti je stanovená lehota 30 dní, povinný subjekt má potom 7 dní na to, aby sťažnosti vyhovel, alebo ju v tejto lehote musí predložiť nadriadenému orgánu a nadriadený orgán potom rozhodne do 15 dní odo dňa, kedy mu bola sťažnosť predložená. Samozrejme, ja osobne vecne nesúhlasím s celou novelou, tak ako bola predložená, ani s pozmeňujúcim návrhom, ktorý bol predložený teda aj v rozpore vlastne s rokovacím poriadkom, kde sa mení aktuálna lehota z ôsmich dní na dvanásť dní, ale v tom sa určite nezhodneme, keďže tento návrh podporujete. Chcela som vás však upozorniť na to, že sa chystáte schváliť chybné znenie zákona. Jednoducho nie je právne vykonateľné. A chcela som, aby to tu jasne odznelo predtým, než budete o tom hlasovať. Ďakujem. (Potlesk.)
22. schôdza NR SR - 7.deň - B. popoludni
Dátum: 2024-10-30
Poslanec: Plaváková, Lucia (PS)
Druh vystúpenia: Vystúpenie v rozprave

76. Ďakujem veľmi pekne za slovo, ja budem len veľmi krátko. Ja som už teda to spomínala aj na ústavnoprávnom výbore, ale keďže medzičasom tu nebol žiaden pozmeňujúci návrh, tak len zopakujem, že k predmetnému návrhu zákona zaslalo stanovisko ministerstvo hospodárstva, ktoré upozorňuje na to, že tento zákon má dopad na podnikateľské prostredie a v takom prípade nám § 19 ods. 6 zákona o tvorbe právnych predpisov určuje, že účinnosť zákona má byť buď 1. januára, alebo 1. júla, a tento zákon má nastavenú účinnosť na 1. decembra. Takže ak by sme tu chceli teda zachovať nejakú čistotu legislatívneho prostredia a rešpektovať právne predpisy, ktoré u nás máme, tak by bolo dobré to posunúť na 1. januára. To sa teda nestalo, tak len aby som zadosťučinila zákonu, tak to tu pripomínam. Ďakujem veľmi pekne.
22. schôdza NR SR - 7.deň - B. popoludni
Dátum: 2024-10-30
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

36. Ďakujem veľmi pekne za faktické poznámky aj za podporné slová. Zareagujem krátko na pána Škripeka. Teda ja neviem, ako si vy predstavujete alebo ako to máte vo vzťahu k svojim deťom, že či ony majú nejaký zamedzený prístup k informáciám, ale deti rôzneho veku sa dostávajú úplne bežne k informáciám, ktoré sú v našej spoločnosti prítomné. Jednak aj priamo, aj k slovám komisára pre deti sa pokojne môžu dostať a, samozrejme, aj k ich dopadom na spoločnosť ako takú a to, čo nám v spoločnosti buble a aké názory sa tu šíria. Veď deti nežijú v nejakej uzavretej krabici, do ktorej nemajú prístup k informáciám, to neviem, ako teda ste to mysleli. Ale teda neviem, ako to máte, ale ja si myslím, že bežne deti majú prístup k informáciám, ktoré sú v spoločnosti prítomné. A myslím, že ani nechceme asi brániť tomu, aby sa k informáciám dostávali, pretože je to aj pre ich budúci vývoj dôležité. Toľko k tomu, ďakujem.
22. schôdza NR SR - 7.deň - B. popoludni
Dátum: 2024-10-30
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

8. Ďakujem veľmi pekne za slovo, aj kolegyni Jurík za opätovné pripomenutie dôležitého bodu, ktorý nám tu stále chýba v tomto pléne parlamentu zo strany vlády, teda odškodnenie sterilizovaných rómskych žien. Je zjavné, že minister spravodlivosti má asi plné ruky práce iných vecí, ako je napríklad oslobodzovanie ľudí z väzenia, ale na dôležité problémy, ktoré majú bežní ľudia na Slovensku, mu nezostáva čas. Áno, bolo to ešte v júli, keď tu bol komisár Rady Európy pre ľudské práva, ktorý opätovne vyzýval k tomu, aby bol prijatý tento odškodňovací mechanizmus, pretože v tomto Slovensko dlhé roky zaostáva, bola nám sľúbená tá pracovná skupina, ja som ešte, myslím, že to bolo 19. septembra, posielala žiadosť ako predsedníčka ľudskoprávneho výboru ministrovi spravodlivosti o zaradenie do tejto pracovnej skupiny, zatiaľ som žiadnu odpoveď nedostala, vlastne ani neviem, či existuje alebo neexistuje, aj keď pán minister mi tu tak s takým úsmevom pred pár týždňami hovoril, že teda odpoveď nejakú dostanem, ale zatiaľ žiadna, tak by som ho aj z tohto miesta chcela opätovne vyzvať, aby mi nejakú odpoveď adresoval a hlavne aby tú pracovnú skupinu skutočne zriadil, pretože neviem, ako dlho ešte budeme čakať, kým konečne toto záväzné porušovanie ľudských práv budeme v tomto pléne riešiť spôsobom tak, že prijmeme nejaký záver, ktorý tým ženám zabezpečí odškodnenie. Ďakujem veľmi pekne.
22. schôdza NR SR - 4.deň - A. dopoludnia
Dátum: 2024-10-25
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

94. Ďakujem veľmi pekne za slovo, pán podpredseda. Ja krátko k Dušanovi Kováčikovi. Je tento právoplatne odsúdený človek za korupciu na slobode? Aktuálne je. Je tam vďaka rozhodnutiu ministra spravodlivosti? Je. Bolo toto rozhodnutie bezprecedentné v obdobných prípadoch? Nikto pred tým takto nerozhodol? Áno, tiež pravda. Čiže takto si upracme fakty, nehovoriac o tom, že medzičasom došlo k uznaniu za vinného aj iným súdom v inej korupčnej kauze práve vo vzťahu k Dušanovi Kováčikovi, takže tu nemáme dokonca jeden prípad korupčný v jeho, k jeho osobe, ale dva. A už aj v tom druhom bol na prvom stupni zatiaľ uznaný za vinného. Ale čo som ešte chcela povedať je, že ja vás naozaj tuto v pléne parlamentu, ale aj na výbore zvyknem pozorne počúvať, a väčšinu teda vašich príspevkov som počula a bola prítomná a vlastne vy sa vo väčšine prípadov, neviem koľko percent to môže byť, venujete trestnoprávnym kauzám vašim, vašich blízkych osôb a to je podľa mňa mimoriadne smutné, lebo od toho sú súdy a celkovo orgány činné v trestnom konaní. To by sme nemali riešiť tu v pléne parlamentu. Tu by sme sa ideálne mohli venovať problémom ľudí, ktorí na Slovensku žijú a zaoberať sa ich riešením. A ja neviem už keby sme to spočítali koľko minút vy ste tu strávili vyťahovaním zo všelijakých vašich spisov a káuz, tak to ako naozaj je obrovské množstvo. A tak možno na zamyslenie, že či naozaj toto je to miesto, kde máme riešiť takéto vaše problémy. Ďakujem.
22. schôdza NR SR - 4.deň - A. dopoludnia
Dátum: 2024-10-25
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

66. Pán podpredseda, s veľkou vážnosťou ste hovorili o nenávisti, polarizovanej spoločnosti a smrti. Ja by som vám chcela pripomenúť, že tu za rohom na Zámockej ulici zomreli dvaja queer ľudia, Matúš Horváth a Juraj Vankulič, pre nenávisť, homofóbnu nenávisť v našej spoločnosti, ku ktorej prispievate aj vy svojimi vyjadreniami. A ja vás chcem vyzvať, aby ste prestali s homofóbnymi výrokmi a vyjadreniami, pretože práve to spôsobuje nenávisť v spoločnosti. A moja dcéra má dve mamy, to ste tu tiež spomínali, že teda, urážlivo veľmi, a ja vás chcem aj v tejto vyznať, že takých rodín, ako je naša, žijú na Slovensku tisíce. Prestaňte ubližovať rodinám a deťom! Prestaňte s tým! Naozaj vás žiadam o to, aby ste prestali. Je to mimoriadne necitlivé, neľudské a ubližujúce a vieme, kam to vedie. Tu za rohom sme to videli, na Zámockej ulici, kde to viedlo k smrti, brutálnemu zavraždeniu dvoch nevinných ľudí. Ani sa nedokážete na mňa pozerať. (Krátka pauza.) Prestaňte s tým, naozaj vás vyzývam, prestaňte s tým. (Potlesk.)
22. schôdza NR SR - 4.deň - A. dopoludnia
Dátum: 2024-10-25
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

24. Ďakujem veľmi pekne za slovo. Pán minister, ja som naozaj prekvapená, teda čo som si tu vypočula, ja som na takéto bludy naozaj zvyknutá od predstaviteľov iných z koalície. A chvíľu som si aj myslela, že teda niekoho citujete, ale teda tvári sa to, že to boli vaše slová. To naozaj sa nehanbíte opakovane tu používať tie klamstvá týkajúce sa dotačnej schémy a záverov toho auditu? Veď to je absolútne nezmyselné, čo vy ste tu predviedli. Vy opakujete to isté dokola, a pritom tá správa nič také, na nič také nepoukázala. A opätovne vás vyzývam, aby ste ju zverejnili, aby každý mohol ľahko si to v tej správe pozrieť. Vyzvala vás k tomu aj rada vlády pre ľudské práva. Okrem toho vás žiada, aby ste verejne uznali pochybenie, že ministerstvo zverejnilo nepresnú tlačovú správu o výsledkoch neukončeného vnútorného auditu zameraného na zlepšenie vnútorných procesov ministerstva, ktoré viedla k obviňovaniu zamestnancov ministerstva mimovládnych organizácií a žiadateľov o dotáciu. Aj tam priamo na rade vlády predstavitelia mimovládnych organizácií hovorili o následkoch, ktoré tieto vaše slová majú, o nenávistných správach a vyhrážkach, ktoré dostávajú. A vy sa nehanbíte to stále opakovať? Minister spravodlivosti tu takto rozdúchava a polarizuje spoločnosť na totálne vymyslených klamstvách? Tá správa nič z toho, čo ste tu povedali, neukazuje. Nič také v tej správe nie je. Pán minister, to naozaj ako, ja, ja som šokovaná, že v tomto stále pokračujete. Minister spravodlivosti! To je hanba. (Potlesk.)
22. schôdza NR SR - 2.deň - A. dopoludnia
Dátum: 2024-10-23
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

10. Ďakujem veľmi pekne za slovo. Ja sa tiež teším, že tu máme tento návrh zákona, ktorý dokonca teda prichádza od vlády, a ja by som sa tu nehrala na nejaké nálepky, že progresivizmus, neprogresivizmus. Myslím si, že to je plne v súlade aj s jednou z kľúčových ústavných hodnôt, ktorou je rovnosť, a sa teším, že teda sa aj tejto dôležitej hodnote tu venujeme a že teda konečne tu má šancu nejaký návrh, ktorý k rovnosti prispieva, aj prejsť. Ja by som si teda želala, keby sme to vedeli robiť aj bez toho, že nás k tomu motivuje smernica alebo iný právny akt Európskej únie či nejaké rozhodnutie súdu, či už Európskeho súdu pre ľudské práva, alebo Súdneho dvora Európskej únie, keby sme vedeli naozaj k tomu pristupovať takým spôsobom, že nám všetkým záleží na tom, aby sme prispievali k tomu, aby hodnota rovnosti bola zabezpečená aj na Slovensku. A spomenula si v tvojom príspevku aj taký apel možno smerom k ministrovi spravodlivosti, či by sme nevedeli sa pozrieť aj na štátne podniky, ako ony majú zabezpečené zastúpenie v rozhodovacích funkciách, a myslím si, že naozaj by bolo pekné, keby štát vedel ísť príkladom a inšpirovať aj iné spoločnosti, ktoré na Slovensku pôsobia. Takže to je možno taká výzva smerom k ministrovi, aby sa zamyslel nad tým, že akým spôsobom vieme k tomu prispieť aj v širšom merítku. V každom prípade som rada, že tu tento návrh máme, a chcela by som tiež poprosiť o podporu nášho pozmeňujúceho návrhu, ktorý naozaj odstraňuje len nejaké nedostatky týkajúce sa transpozície. Ďakujem veľmi pekne.
6. schôdza NR SR - 6. deň - A. dopoludnia
Dátum: 2023-12-14
Poslanec: Prostredník, Ondrej (PS)
Druh vystúpenia: Vystúpenie s faktickou poznámkou

94. Ďakujem pekne. Ďakujem kolegyni Beáte Jurík za veľmi, pre mňa veľmi podnetný príspevok do rozpravy k tomuto návrhu konsolidačných opatrení. Ja by som očakával, že vláda príde s návrhom, ktorý naozaj dá tejto spoločnosti nádej a dá túto nádej predovšetkým mladým ľuďom. A ty si, Bea, veľmi správne poukázala na to, že to je presne naopak, že tento návrh vlastne stavia mladých ľudí proti seniorom, a to je podľa mňa čosi hrôzostrašné. Táto vláda si týmto návrhom zahráva s budúcnosťou tejto krajiny. To nesmieme dopustiť. Preto veľmi oceňujem, že tu zaznieva toľko kritiky na adresu tohto návrhu. A pre mňa je to vlastne paradoxné, že s takýmto návrhom, ktorý ohrozuje sociálnu súdržnosť spoločnosti, prichádza vláda, ktorá stojí na pilieroch sociálnej demokracie, teda mimo, minimálne si to tak hovorí, tak si to dávajú do, do svojho názvu, že sú sociálnodemokratickou vládou. Súdržnosť spoločnosti, súdržnosť generácií je kľúčová preto, aby sme v našej krajine našli prosperitu a budúcnosť, preto si myslím, že je veľmi dôležité, aby sme poukazovali na to, ako, ako je nebezpečné, keď tento návrh stavia mladých ľudí proti seniorom. Ešte raz, veľká vďaka.
4. schôdza NR SR - 1.deň - B. popoludní
Dátum: 2023-11-23
Poslanec: Prostredník, Ondrej (PS)
Druh vystúpenia: Vystúpenie s faktickou poznámkou

248. Ďakujem. Pán minister, obhajovali ste svojho kolegu v ministerskom stave. Je to vaše právo, ale ja si myslím, že celá, celé toto dianie, ktorého sme tu svedkami, ukazuje, v akom žalostnom stave je politická kultúra na Slovensku. Poviem prečo. Namiesto toho, aby ste vy tu všemožne odvádzali pozornosť na minulosť, na rôzne témy, ja si myslím, že to, čo sa má diať v štáte, ktorý má politickú kultúru a to, čo sa malo diať, je, že ak minister vlády sa vyjadrí spôsobom o sudcovi, ktorý je nevhodný, má sám odstúpiť a keď to neurobí, tak jeho kolegovia v jeho strane a jeho koaliční kolegovia majú záujem na tom, aby odstúpil sám, lebo to znamená politické náklady pre takú vládu, ale to sa nedeje. Namiesto toho vy tu obhajujete politickú nekultúru, a to je niečo, čo je pre mňa absolútnym šokom. Áno, som nováčikom v parlamente a naozaj je to veľmi tvrdá lekcia. Ďakujem.
3. schôdza NR SR - 3. deň - A. dopoludnia
Dátum: 2023-11-16
Poslanec: Prostredník, Ondrej (PS)
Druh vystúpenia: Vystúpenie s faktickou poznámkou

60. Ďakujem pekne. Ďakujem za pozitívne reakcie a budem reagovať na tie, ktoré obsahovali výhrady. Pán poslanec Malatinec, áno, som vyštudovaný teológ, dvadsať rokov som pôsobil na Univerzite Komenského na Evanjelickej bohosloveckej fakulte. Akonáhle som však začal hovoriť o tolerancii, ktorú potrebujeme v cirkvi, o tolerancii, ku ktorej nás vedie majster kresťanstva Ježiš Kristus, prišiel som o povolenie vyučovať na teologickej fakulte. Pretože náš právny systém dáva cirkvám takú zvrchovanú právomoc, aby zasiahli do personálnej politiky Univerzity Komenského a rozhodovali o tom, kto môže a kto nemôže vyučovať. Ja som na základe svojho teologického presvedčenia ukotvený v tom, že službou, úlohou cirkvi je šíriť lásku a nie nenávisť. Ak sa pýtate, že čo je to ten ultrakonzervativizmus náboženský, no to je presne ten smer myslenia v kresťanstve, ktorý sebectvo a nenávisť povyšuje nad lásku a dávanie. A k tej vašej výhrade, či cirkvi majú byť pod ministerstvom kultúry, alebo ministerstvom spravodlivosti. Pozrite, o tom, samozrejme, môžeme diskutovať, ale sme moderná spoločnosť. Cirkev nie je len kultúrnou ustanovizňou, cirkev je predovšetkým miestom na uplatňovanie náboženskej slobody a... (Prerušenie vystúpenia časomerom. Potlesk.)
6. schôdza NR SR - 22.deň - B. popoludní
Dátum: 2024-01-24
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

216. Ďakujem veľmi pekne za slovo, pán predsedajúci. A ďakujem aj vám, pán kolega, za vašu rozpravu. Súčasná koalícia proste hrá pri tomto návrhu zákona o čas. Vyše 40 odsúdených a 130 obvinených či vyšetrovaných ľudí blízkych slovenskej politike hovorí za všetko. Špeciálna prokuratúra si robí svoju prácu tak, ako má. Po voľbách v roku 2020 sa totiž stalo niečo, čo bolo na Slovensku takmer nevídané. Vyšetrovania sa konečne začali týkať aj politikov, politických nominantov, alebo „našich ľudí“. Polícii a iným orgánom činným v trestnom konaní sme rozviazali ruky a oni začali robiť to, čo mali. Mnohí ľudia, ktorých by sa vyšetrovania za iných vlád nikdy netýkali, sa zrazu museli obzerať, začali ich trápiť to, že sa začali vyšetrovať aj politické špičky. Po voľbách v roku 2020 sa jasne ukázalo, že korupcia na najvyšších miestach nielen existuje, ale je veľmi rozšírená. A práve pre ten... a práve preto je návrh zákona, ktorý cieli na znižovanie trestov za korupciu, podplácanie či ekonomické škody a na zrušenie špeciálnej prokuratúry, tak škandalózny, lebo jeho cieľ je jediný, beztrestnosť pre politické špičky a pre ich ľudí. Na zastavenie tohto zákona nás vyzývajú aj mnohé organizácie, inštitúcie či samotná Európska komisia, ktorá tiež nevidí akýkoľvek dôvod na takéto obrovské zmeny, ktoré radikálne menia základ trestného systému na Slovensku a narušuje právny štát. A rovnako to vidí aj opozícia. Tento návrh by mala koalícia stiahnuť a dať ho do medzirezortného pripomienkového konania. Ďakujem vám, pán kolega, za vašu rozpravu.
6. schôdza NR SR - 22.deň - B. popoludní
Dátum: 2024-01-24
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

184. Ďakujem pekne za slovo. Ďakujem aj vám, pán kolega, za dobré popísanie problémov, ktoré sú v tomto návrhu, súhlasím s vami, že skrátené legislatívne konanie pri tomto návrhu by vôbec nemalo byť pre nesplnenie troch základných podmienok skráteného konania. Vláda ale nemá problém tieto podmienky porušovať, príklady máme aj počas ich poslednej vlády. Iste si všetci pamätáte na skrátené konanie k 13. dôchodkom alebo k zrušeniu diaľničných známok, ktoré sa v parlamente riešilo pár dní pred voľbami v roku 2020, keď si Robert Fico a spol. uvedomili, že možno po dlhých rokoch naozaj prehrajú voľby. Rovnako ako dnes, ani v minulosti nemali žiadne dôvody na využívanie tohto inštitútu, napriek tomu to robili a veľmi často. My sme to robili v čase obrovských kríz, oni si to robia kedykoľvek sa im to za... hodí a kedy sa im to zachce, napríklad teraz, keď potrebujú získať absolútnu moc v krajine. V dôvodovej správe sa snažil nejakým spôsobom vysvetliť dôležitosť skráteného konania pre ohrozenie ľudských práv alebo pre hospodárske škody, ktoré nám hrozia. Samozrejme, ani jeden z týchto dôvodov nie je reálny, práve naopak. Kvôli reálnej možnosti straty eurofondov, za niektoré návrhy zákonov súčasnej koalície nám hrozia masívne hospodárske škody a o ochrane ľudských práv sa, sa ani nemusíme rozprávať, znížením trestných sadzieb si sem pozveme zločincov, ktorí žiadne práva rešpektovať ale nebudú. Ani argument o transpozícii európskych smerníc nedokáže vysvetlisť... vysvetliť dôležitosť skráteného konania, je to práve Európska únia a európske inštitúcie, ktoré majú veľký problém s rýchlym procesom schvaľovania zákonov, ku ktorému sa nemohla cez medzirezortné pripomienkové konanie vyjadriť odborná verejnosť, organizácie či inštitúcie. V realite neexistuje jediný dôvod, prečo by mal tento zákon prejsť cez skrátené legislatívne konanie, pretože je to porušenie zákona. Dúfam, že si to vládna koalícia uvedo... (Prerušenie vystúpenia časomerom.)
6. schôdza NR SR - 22.deň - B. popoludní
Dátum: 2024-01-24
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

146. Ďakujem vám za slovo, pán predsedajúci. Už všetci vieme, že vláda v tomto volebnom období ignoruje odbornú diskusiu, faktom ale je, že tento návrh zákona upravuje toľko dôležitých vecí, že ho nemôžeme brať na ľahkú váhu. Trestné sadzby či zrušenie špeciálnej prokuratúry ovplyvní každého jedného občana Slovenskej republiky. To, samozrejme, neznamená, že určitá zmena trestných sadzieb je nutne zlá. Ale myslím si, že práve v krajine, kde silnú korupciu vníma celá spoločnosť, nie je dobrý nápad znižovať trestné sadzby za korupciu, podplácanie a ekonomické trestné činy. Aj z tohto dôvodu je nesmierne dôležité dodržiavať štandardný proces tvorby legislatívy. Tým mám na mysli najmä medzirezortné pripomienkové konanie. Medzirezortné pripomienkové konanie slúži na to, aby sa k danému návrhu vyjadrili relevantné inštitúcie či organizácie, ktorých sa tento zákon môže veľmi silno dotknúť. Rovnako by mala mať právo vyjadriť sa aj verejnosť, keďže tento zákon sa týka ich bezpečnosti a dodržiavania ľudských práv. Občania našej krajiny majú právo vedieť, prečo je dôležité znižovať tresty za konkrétne trestné činy alebo za korupciu. Z tohto dôvodu je dôležité vysvetliť potrebnosť prijatia novely zákona v rámci dôvodovej správy. Tvorcovia novely však takúto potrebu nevideli a reálne dôvody alebo argumenty sme tam, bohužiaľ, nenašli. Spomínala sa síce ochrana ľudských práv, hroziace hospodárske škody alebo transpozícia európskych smerníc. V realite ani jeden z týchto dôvodov nie je naozajstným dôvodom, ktorý hovorí o dôležitosti presadiť tento návrh zákona v skrátenom konaní. Stáva sa, že ani sám navrhovateľ si plne neuvedomí, aký dopad môže mať zákon na inštitúcie, organizácie či obyvateľov našej krajiny, ako na konkrétnych prípadoch poukázal vo svojej rozprave pán Viskupič. Práve kvôli tomu je veľmi dôležité, aby tento návrh prešiel klasickým legislatívnym procesom a medzirezortným pripomienkovým konaním, ktoré by odhalili nedo.... (Prerušenie vystúpenia časomerom.)